钦定古今图书集成/明伦汇编/宫闱典/第139卷
## 钦定古今图书集成/明伦汇编/宫闱典/第139卷

| 钦定古今图书集成 明伦汇编 第一百三十九卷 |

| |

钦定古今图书集成明伦汇编宫闱典

第一百三十九卷目录

宦寺部纪事三

宫闱典第一百三十九卷

《辽史元妃萧氏传》：“元妃性沉静，尝昼寝，近侍盗貂裀，
妃觉而不言，宫掖称其宽厚。”

《宋史钱氏世家》：“俶入朝，属久病家居。有黄门赵海被
酒造其第求见，因出药数丸，谓俶曰：‘此颇疗目疾，愿
王即饵之’。俶即饵焉。既去，家人皆惶骇不测，俶曰：‘此
但醉耳，又何疑哉’！”后数日，上闻大惊，捕海系狱，决杖
流海岛。

《张洎传》：洎尤险，诐善事内官，在翰林日，引唐故事，奏
内供奉官蓝敏政为学士使，内侍裴愈副之。上览奏，
谓曰：“此唐室弊政，朕安可踵此覆辙？卿言过也。”洎惭
而退。

《谈录》：皇城使刘承规，在太祖朝为皇门小底时，气性
不同，已有心力，宫中呼为刘七。每令与诸小底数真
珠，内夫人潜于窗中觇之，未尝偷窃一颗，馀皆窃置
于衣带中。洎太宗即位后，有一宫人潜逾垣而出，捕
获，太宗迟疑间，似不欲杀。承规辄承意而奏曰：“此人
不可容，官家若放却，宫人总走，臣乞监去处置，须是
活取心肝进呈。”太宗甚然之，六宫皆拜而泣告，承规
再三奏不可留，于是就太宗前领去，送一尼寺中，潜
远嫁之。却取旋杀猪心肝一具，犹热，以合子贮来进
呈，六宫皆围合子而哭之，良久，略揭视之，便令承规
持去。仍传宣赐承规压惊银五锭。由是宫掖之间，肃
然畏法。

《宋史真宗本纪》：咸平二年九月“甲午，奉安太宗圣容
于启圣院新殿，赐修殿内侍缗钱。”

景德二年八月丙戌，遣内臣奉安太祖圣容于扬州
建隆寺。

大中祥符二年九月乙亥，无为军言“大风拔木，坏城
门、营垒、民舍，压溺者千馀人。”诏内臣恤视。

大中祥符三年九月癸巳，杖杀入内高品江守恩于
郑州。十一月，遣内臣奉安宣祖、太祖圣容于二陵。
大中祥符七年八月丁丑，命内臣奉安太祖、太宗圣
像于鸿庆宫。

天禧元年五月，诸路蝗食苗，诏遣内臣分捕，仍命使
安抚。六月庚辰，盗发后汉高祖陵，遣内侍王克让以
礼治葬。

《王旦传》：旦为兖州景灵宫朝修使，内臣周怀政偕行，
或乘间请见，旦必俟从者尽至，冠带出见于堂皇，白
事而退。后怀政以事败，方知旦远虑，内臣刘承规以
忠谨得幸，病且死，求为节度使。帝语旦曰：“承规待此
以瞑目。”旦执不可曰：“他日将有求为枢密使者，奈何？”
遂止。自是内臣官不过留后。

《孙冲传》：“冲知襄州，会京西蝗，真宗遣中使督捕，至襄，
怒冲不出迎，乃奏蝗唯襄为甚，而州将日置酒，无恤
民意。帝怒，命即州置狱。冲得属县言岁稔状，驰驿上
之。时使者犹未还，帝悟，为追使者笞之。”

《狄棐传》：棐在河中时，有中贵人过郡，言将援棐于上
前，棐答以他语，退谓所亲曰：“吾湘潭一寒士，今官侍
从，可以老而自污耶？”

《王博文传》：“博文迁侍御史、陕西转运使。属羌撤逋渴，
以族落数千帐叛，既又寇原州柳泉镇，环州鹁鸽泉
砦，梧州刺史杜澄、内殿崇班赵世隆战没。博文劾奏
内侍都知周文质、押班王怀信为泾原、环庆两路钤
辖，提重兵驻大拔砦，玩寇逗遛，耗用边费，请用曹玮、
田敏代。既而文质、怀信坐法。”

《寇准传》：“时巡检朱能挟内侍都知周怀政，诈为天书。
上以问王旦，旦曰：‘始不信天书者准也。今天书降颁，
命准上之。准从上其书，中外皆以为非。遂拜中书侍
郎，兼吏部尚书、同平章事’。”三年，准罢为太子太傅。时
怀政反侧不自安，且忧得罪，乃谋杀大臣，请罢皇后
预政，奉帝为太上皇，而传位太子，复相准。客省使杨
崇勋等以告丁谓，谓微服夜乘犊车诣曹利用计事，
明日以闻，乃诛怀政，降准为太常卿、知相州。

《丁谓传》：“仁宗即位，进司徒兼侍郎，为山陵使。是时，二
府定议，太后与帝五日一御便殿听政。既得旨，而谓
潜结内侍雷允恭，令密请太后降手书，军国事进入
印书。学士草制辞，允恭先持示谓，阅讫乃进。盖谓欲
独任允恭，传达中旨，而不欲同列与闻机政也。允恭
倚谓势益横，无所惮。允恭方为山陵都监，与判司天”
监邢中和擅易皇堂地。夏守恩领工徒数万穿地，土石相半，众议日喧，惧不能成功，中作而罢，奏请待命。
谓庇允恭，依违不决。内侍毛昌达自陵下还，以其事
奏，诏问谓，谓始请遣使按视，既而咸谓复用旧地。乃
诏冯拯、曹利用等就谓第议，遣王曾覆视，遂诛允恭。
后数日，太后与帝坐承明殿，召拯、利用等谕曰：“丁谓
为宰辅，乃与宦官交通。”因出谓尝托允恭，令后苑匠
所造金酒器示之，又出允恭尝干谓，求管勾皇城司
及三司衙司状，因曰：“谓前附允恭奏事，皆言已与卿
等议定，故皆可其奏。且营奉先帝陵寝，而擅有迁易，
几误大事。”拯等奏曰：“自先帝登遐，政事皆谓与允恭
同议，称得旨禁中，臣等莫辨虚实，赖圣神察其奸，此
宗社之福也。”乃降谓太子少保、分司西京。故事，黜宰
相皆降制，时欲亟行，止令拯等即殿庐召舍人草词，
仍榜朝堂，布谕天下。追其子珙、珝、𤣱、碔一官，落珙馆
职。

《仁宗本纪》：天圣二年春二月“庚午，遣内臣收瘗汴口
流尸，仍祭奠之。”

景祐元年夏四月丁酉，开封府判官庞籍言：“尚美人
遣内侍称教旨，免工人市租。”帝为杖内侍，仍诏有司：
“自今宫中传命，毋得辄受。”

康定元年夏四月癸巳，诏“诸戍边军月遣内侍存问
其家。”

庆历四年三月癸亥朔，以旱遣内侍祈雨。

《魏瓘传》：“瓘字用之。父羽奏补秘书省校书郎，监广积
仓，知开封府仓曹参军。持法精审，明吏事。上元起彩
山，阙前张灯，与宦者护作。宦者挟气，视瓘年少，辄诛
索侵扰。瓘密以闻，诏杖宦者遣之。”

《杨畋传》：畋进龙图阁直学士，复知谏院。旧制，内侍十
年一迁官，枢密院以为侥幸，乃更定岁数倍之。畋言
“文臣七迁而内侍始得一磨勘，为不均。宜如文武官
僚例，增其岁考。”遂诏南班以上仍旧制，无劳而尝坐
罪徙者，即倍其年。议者谓畋以士人比阉寺为失。
《墨庄漫录》：荆公退居钟山，常独游山寺，有人拥数卒，
按膝据床而坐，骄气满容慢骂，左右为之辟易。公问
为谁，僧云：“押纲张殿侍也。”公即索笔题一诗于扉云：
“口衔天宪手持钧，己是龙墀第一人。回首三千大千
界，此身犹是一微尘。”

《湘山野录》：祥符已前，中贵人尽带将伏郎阶。若太尉
秦翰者，左珰之名将，累立战功，始以将仕郎内侍省
内府承局，今则不问翰后建彰国军节

《宋史曹修古传》：修古为监察御史，尝偕三院御史十
二人，晨朝将至朝堂，黄门一人行马不避，呵者止之，
反为所詈。修古奏：“前史称御史台尊则天子尊，故事，
三院同行，与知杂事同。今黄门侮慢若此，请付所司
劾治。”帝闻，立命笞之。

《刘敞传》：敞判尚书考功，方议定大乐，使中贵人参其
间。敞谏曰：“王事莫重于乐，今儒学满朝，辨论有馀，而
使若赵谈者参之，臣惧为袁盎笑也。”

《杨偕传》：“偕进枢密直学士，知并州。有中官预军事，素
横，前帅优遇之。偕至，一绳以法，命率所部兵从副总
管赴河外，戒曰：‘遇贼将战，一禀副总管节度’。中人不
服，捧檄诉。偕叱曰：‘汝知违主帅命，即斩首乎’？监军怖
汗，不觉堕笏。翌日告疾，未几遂卒。于是军政肃然。”
《姚仲孙传》：“仲孙为右司谏，入内都知阎文应求为都
知”，仲孙数其罪，白上曰：“方帝斋宿太庙，而文应叱医
官，声闻行在。”郭皇后暴薨，中外莫不疑文应寘毒。出
文应为泰州兵马钤辖，又称疾留，复论奏，乃亟去。
《张昷之传》昷之擢天章阁待制、河北都转运按察使。
保州广信安肃军，自五代以来别领兵万人，号缘边
都巡检司，亦曰策先锋。以知州军为使，置副二人，分
所领卒为三部，使援邻道。太祖尝用之有功，诏每出
巡，别给粮钱以优之。其后州将不复出内侍为副，数
出巡，部卒偏得廪赐，军中以为不均。通判保州石待
举言于昷之，请以武臣代内侍。时杨怀敏方任边事，
尤不悦。巡检司云翼卒恶石待举，遂杀之以作乱。
《高若讷传》：若讷以刑部员外郎兼侍御史知杂事阎
文应为入内都知，若讷言其“肆横不法，请出之。”遂出
文应为相州兵马钤辖，若讷为枢密使。入内都知王
守忠欲得节度使，固执为不可。

《吴育传》：育迁寺丞，历知临安、诸暨、襄城三县。自秦悼
王葬汝后，子孙从葬，皆出宦官典护，岁时上冢者，往
来呼索，扰州县。育在襄城，请凡官所须具成数，毋容
使者妄索，羊豕悉出大官。由是民省供费殆半。宦官
过者御之。育改参知政事。山东盗起，帝遣中使按视，
还奏：“盗不足虑。兖州杜衍、郓州富弼，山东人尊爱之，
此可忧也。”帝欲徙二人于淮南，育曰：“盗诚无足虑者，
小人乘时以倾大臣，祸几不可御矣。”事遂寝。

《王博文传》：“博文子畴，字景彝，以父荫补将作监主簿，
中进士第，累迁太常博士。翰林学士宋祁提举诸司
库务，荐畴勾当公事。时有宦官同提举者，畴辞于中
书曰：‘翰林先进，畴恐不得事也。然以朝士大夫而为阉人指使，则畴实耻之。畴为开封府推官，宦者李允
良诉其叔父死，疑为仇家所毒，请发棺验视。众欲许’”
之，畴独不可，曰：“苟无实，是无故而暴尸，且安知非允
良有奸？”穷治，果与其叔父家有怨。

《包拯传》：“拯迁右司郎中，立朝刚毅，贵戚宦官为之敛
手。中官势族筑园榭侵惠民河，以故河塞不通。适京
师大水，拯乃悉毁去。或持地券自言有伪增步数者，
皆审验劾奏之。”

《李兑传》：“兑改同知谏院，狄青宣抚广西，入内都知任
守忠为副。兑言以宦者观军容，致主将掣肘，非计。”仁
宗为罢守忠。

《曹利用传》：“利用，乾兴初加仆射，兼侍中，景灵宫使。初，
章献太后临朝，中人与贵戚稍能轩轾为祸福，而利
用以勋旧自居，不恤也。凡内降恩，力持不予，左右多
怨，太后亦严惮利用，称曰‘侍中而不名。利用奏事帘
前，或以指爪击带𬘩，左右指以示太后曰：‘利用在先
帝时，何敢尔耶’。太后颔之。利用奏抑内降恩难屡却’”，
亦有不得已从之者。人揣知之，或绐太后曰：“蒙恩得
内降，辄不从。今利用家媪阴诺臣请，其必可得矣。”下
之而验。太后始疑其私，颇御怒。内侍罗崇勋得罪，太
后使利用召崇勋戒敕之。利用去崇勋冠帻，诟斥良
久，崇勋恨之。会从子汭为赵州兵马监押，而州民赵
德崇诣阙告汭不法事，奏上，崇勋请往按治，遂穷探
其狱。汭坐被酒衣黄衣，令人呼“万岁”，杖死。初，汭事起，
即罢利用枢密使，加兼侍中、判邓州。及汭诛，谪左千
牛卫将军、知随州。又坐私贷景灵宫钱，贬崇信军节
度副使、房州安置，命内侍杨怀敏护送，诸子各夺二
官，没所赐第，籍其赀，黜亲属十馀人。宦者多恶利用，
行至襄阳驿，怀敏不肯前，以语逼之，利用素刚，遂投
缳而绝，以暴卒闻。

《龚鼎臣传》：“鼎臣知谏院，论内侍都知邓保信罪状，不
应出入禁中，苏安静年未五十，不应超押班。仁宗悉
从之。”

《渑水燕谈录》：嘉祐中，内臣麦允言死，以其尝有功，特
给卤簿。司马光言：古不以名器假人，允言近习之人，
非有大功勋而赠以一品，给以卤簿，不可为法。仁宗
嘉纳之。

景祐末，西鄙用兵，大将刘平死之。议者以朝廷使宦
者监军，主帅节制有不得专者，故平失利。诏诛监军
黄德和。或乞罢诸帅监军，仁宗以问宰臣，文靖公曰：
“不必罢，但择谨厚者为之。”仁宗委公择之，对曰：“臣待
罪宰相，不与中贵私交，无由知其贤否。愿诏都知、押
班保举，有不职与同罪。”仁宗从之。翊日，都知叩首乞
罢诸监军，士大夫嘉公有谋，

《宋史文彦博传》：“至和三年正月，帝方受朝，疾暴作，扶
入禁中。彦博呼内侍史志聪问状，对曰：‘禁密不敢漏
言’。彦博叱之曰：‘尔曹出入禁闼，不令宰相知天子起
居，欲何为邪？自今疾势增损必以告，不尔，当行军法’。”
又与同列刘沆、富弼谋启醮大庆殿，因留宿殿庐，志
聪以无故事，彦博曰：“此岂论故事时邪？”

《张掞传》：“掞知成德军，宦者阎士良为钤辖，多挠帅权，
用危法。中军校掞直之，而劾士良。英宗登极，朝廷使
来告，士良辞疾居家，宴客自若，奏抵其罪。”

《王罕传》：罕迁户部判官，修太宗别庙。中贵人大虑材，
将一新之，罕曰：“是特岁久丹漆黯暗，但当致饰耳。”榱
栌如故，唯易一楹，省缗钱十万。

《王存传》：“存知开封府，京师并河，居人盗凿汴堤以自
广，或请令培筑复故，又按民庐侵官道者使撤之。二
谋出自中人，既有诏矣，存曰：‘此吾职也’。入言之，即日
弛其役，都人讙呼相庆。”

《赵瞻传》：“瞻除侍御史，上疏曰：‘英断独化，人主至权也。
审至权者，当主以天下之大公，揆以天下之正论，如
是而后权可一也。若夫积久之弊，陛下其思焉。刑赏
施设之失，可革则革；号令言动之过，可止则止。辅相
赖其用，宜责其效；台谏知其才，宜采其说；兵柄宜削
诸宦官，边议宜付诸将。盖权不可矫而为也，以从天
下之望耳’。”英宗称善久之，诏遣内侍王昭明等四人
为陕西诸路钤辖，招抚诸部。瞻以唐用宦者为观军
容宣慰等使，后世以为至戒，宜追还内侍，责成守臣。
章三上，言甚激切。

《傅尧俞传》：“尧俞为监察御史，皇城逻卒吴清诬奏富
民杀人，鞫治无状，有司须清辨，内侍主者不遣，尧俞
言：陛下惜清，恐不复闻外事矣。臣以为不若使付外，
暴其是非而行赏罚焉，则事之上闻者皆实，乃所以
广视听也。纵而不问，则谗者肆行，民无所措手足，尚
欲求治，得乎？内侍李允恭朱晦屈法任其子赵继宠”，
越次管当天章阁。蔡世宁掌内藏，而以珠私示内人。
尧俞以为嬖宠恩幸过失，当防之以渐，悉劾之。
《韩琦传》：琦监左藏库，禁中需金帛，皆内臣直批旨取
之，无印可验。琦请复旧制，置传宣合同司，以相防察。
又：每纲运至，必俟内臣莅，始得受，往往数日不至暴露，庑下衙校以为病，琦奏罢之。

英宗暴得疾，太后垂帘听政。帝疾甚，举措或改常度，
遇宦官尤少恩，左右多不悦者，乃共为谗间，两宫遂
成隙。琦与欧阳修奏事帘前，太后呜咽流涕，具道所
以。琦曰：“此病固尔，病已必不然，子疾母可不容之乎？”
修亦委曲进言，太后意稍和，久之而罢。后数日，琦独
见上，上曰：“太后待我无恩。”琦对曰：“自古圣帝明王不”
为少矣，然独称舜为“大孝，岂其馀尽不孝耶？父母慈
爱而子孝，此常事，不足道。惟父母不慈而子不失孝，
乃为可称。但恐陛下事之未至尔，父母岂有不慈者
哉！”帝大感悟。

《梁焘传》：“焘迁集贤校理，通判明州。内侍王中正将兵
出强干，赏不以法，焘争之不得，请外，出知宣州。入辞，
神宗曰：‘枢臣云卿不肯安职，何也’？对曰：‘臣居官五年，
非敢不安职，恐不胜任使，故去耳’。神宗曰：‘王中正功
赏文书何为独不可’？”曰：“中正罔冒侥觊，臣不敢屈法
以负陛下。”未几，提点京西刑狱。

《唐介传》：“介知莫州任丘县，沿边塘水岁溢害民田，中
人杨怀敏主之，欲割邑西十一村地猪涨潦，介筑堤
阑之，民以为利。”

《钱彦远传》：彦远知谏院，杨怀敏妄言契丹主宗真死，
乃除入内副都知。内侍黎用信以罪窜海岛，赦归，遽
得环卫官致仕。许怀德、慎镛高年未谢事。杨景宗、郭
承祐闟冗小人，宜废不用。历举劾之，多见听纳。
《赵概传》：概为御史中丞，御药院内臣有寄资至团练
使者，谓之“暗转。”概请明限以年，诏俟出院优迁之，毋
得累寄。

《胡宿传》：“宿知制诰，入内都知，杨怀敏坐卫士之变，斥
为和州都监，未几，召入复故职。宿封还词头，且言怀
敏得不穷治，诛死已幸，岂宜复在左右。”命遂寝。
《胡宗愈传》：“宗愈同知谏院，修内卒，盗皇城器物，宗愈
言，唐长孙无忌不解佩刀入东上阁门校尉，论当死。
今禁卒为盗，而入内都知不能觉察，愿正其罪。”
《钱惟演传》：“惟演子晦，累迁东上阁门使，贵州团练使
王守忠领两使留后，移阁门定朝立燕坐位。晦因言
天子大朝会，令宦者齿士大夫坐殿上，必为边方所
笑。守忠更欲以礼服进酒，晦又以为不可。”

《杨绘传》：“绘知谏院，诏遣内侍王中正、李舜举等使陕
西。绘言：陛下新即位，天下拭目以观初政。馆阁台省
之士，朝廷所素养者不之遣，顾独遣中人乎？”

《邓润甫传》：“李宪措置熙河边事，润甫率其属周尹、蔡
承禧、彭汝砺上书切谏，其略云：‘自唐开元以来，用杨
思勗、鱼朝恩、程元振、吐突承璀为将，有功则负势骄
恣，陵轹公卿；无功则挫损国威，为四国笑。今陛下使
宪将兵，功之成否，非臣等所能预料。然以往事监之，
其有害必矣。陛下仁圣神武，驾御豪杰，虽宪百辈，顾
何能为，独不长念郤虑，为万世之计乎？岂可使国史
所书，以中人将兵自陛下始？后世沿袭故迹，视以为
常，进用其徒握兵柄，则天下之患，将有不可胜言者
矣’。”不听。

《黄廉传》：“廉为监察御史里行，论俞充结王中正致宰
属，并言中正任使太重。帝曰：‘人才盖无类，顾驾御之
何如耳’。对曰：‘虽然，臣虑渐不可长也’。廉加集贤校理，
提点河东刑狱。契丹下临雁门，王中正发西兵，用一
而调二，转运使又附益之。廉曰：‘民朘剥至骨，斟酌不
乏兴足矣，忍自竭根本耶’？即奏云：‘师必无功，盍有以
善其后’。”既大军溃归，中正嫁罪于转饷。廉。诣上党对
理。坐贬秩。

《俞充传》：“充迁成都路转运使，茂州羌寇边，神宗遣内
侍王中正司经制，建三堡，复永康为军，因诈杀羌众，
以为中正功，与深相结，至出妻拜之。中正还阙，举充
可任，召判都水监，进直史馆，中书都检正。御史彭汝
砺论其媚事中正，命遂寝。”

《沈起传》：起为监察御史，乞采汉故事，择卿大夫子弟
入宿卫，选贤良文学高第给事宫省，勿专任宦官。
《彭汝砺传》：汝砺为监察御史，论俞充谄中人王中正，
至使妻拜之不当，检正中书五房事。神宗为罢充，诘
其语所从，汝砺曰：“如此非所以广聪明也。”卒不奉诏。
及中正与李宪主西师，汝砺言不当以兵付中人，因
及汉、唐祸乱之事，神宗不怿语折之。汝砺拱立不动，
伺间复言，神宗为改容，在廷者皆叹服。

《谈苑》：“熙河之师，上意甚欲得木征，以内殿崇班钱五
千贯购之。熙宁六年，木征降于常河，诺城王韶奏以
为令。王君万、韩存宝招呼李宪，奏以为与燕达纳其
款。”韶、宪争功，隙由此启。上尝对吕惠卿称宪禽木征
之功，盖宪之面奏详于韶之条奏故也。安南之师，上
欲遣宪与赵卨往，韶时在枢府，与王安石共争之。由
是罢宪而遣郭逵。上不平二公之争，使宪举河西。既
而逵败绩，而宪有功，故上益以宪为可用焉。高若讷
作中丞，与小黄门同监修祭器，遂同书奏状，议者非
之元丰间，内臣李宪专领西方之事，叶康直为转运使，
以粮草不办。一日，有御宝札子付宪，叶康直遽斩讫
奏。宪近习也，秘而不宣，自料云“不过中夕，必别有指
挥。”中夕扣门甚急，果有札子至，叶康直以三札示之
云：“须至秦州矣。”遂枷项送渭州取勘。既而康直卒无
事，任使如故，令以龙图作帅秦州。

《东坡志林》：方李宪用事时，士大夫或奴事之，穆衍孙
路至为执袍带。王中正盛时，俞充至令妻执板而歌，
以侑中正饮。若此类不可胜数。而彭孙本以劫盗招
出，气凌公卿。韩持国至诣其第，出妓饮酒，酒酣，慢持
国，持国不敢对。然常为李宪濯足，曰：“太尉足何其香
也？”宪以足踏其头曰：“奴谄我不太甚乎！”孙在许下造
宅，私招逃军三百人役之。予时将乞许觊，至郡，考其
实，斩讫乃奏，会除颍州而止。

《过庭录》：右丞在政府，宦者阎守忠恃宠廊庙。一日至
堂宣谕，辞意甚傲，诸公拱应而已，右丞作色叱曰：“老
奴何敢尔！”守忠退步连应曰：“守忠不敢在堂。”诸公皆
为寒心，曰：“范公必不久居矣。”右丞盖自如也。

《甲申杂记》：初议官制，张诚一要易都知押班名，置殿
中监。诚一时被眷，无敢异者。既而与诸监制度作札
子同进呈，神宗顾左右无内侍官在侧，以御衣遮手
而摇之曰：“不可。”遂卷殿中监札子收袖中，即别处分
事。徐顾苏颂子容、蔡京元长曰：“此名不可辄易，祖宗
有深意。”缜时在列，亲闻德音。

《续闻见近录》：冯当世枢密使。三司火，神宗御右掖门
视之，顾近珰曰：“急促马步司，就近差两指挥兵士救
之。”当世奏曰：“故事，发兵须得枢密院宣旨，内臣传宣
发兵，此事不可启。”上深然之，即于榻前出宣，付近珰
而去。神宗数嘉之，时论以为得体。

《癸辛杂识》：“葛天民字无怀，后为僧，名义铦，字朴翁。其
后返初服，居西湖上，一时所交皆胜士。有二侍姬，一
曰如梦，一曰如幻。一日天大雪，方拥炉煎茶，忽有皂
衣者闯户，将大珰。张知省之命，招之至总宜园，清坐
高谈竟日，既甚剧，且觉腹馁甚，亦不设杯酒，直至晚，
一揖而散。天民大恚，步归，以为无故为阉人所辱。至”
家，则见庭户间罗列奁篚数十，红布囊亦数十，凡楮
币、薪米、酒殽，甚至香茶适用之物，无所不具。盖此珰
故令先怒而后喜戏之耳。

《宋史蔡京传》：“徽宗即位，罢为端明、龙图两学士，知大
原。皇太后命帝留京毕史事。逾数月，谏官陈瓘论其
交通近侍，瓘坐斥。京亦出知江宁，颇怏怏，迁延不之
官。御史陈次升、龚夬、陈师锡交论其恶，夺职提举洞
霄宫，居杭州。童贯以供奉官诣三吴，访书画奇巧，留
杭累月。京与游，不舍昼夜，凡所画屏幛扇带之属，贯”
日以达禁中，且附语言论奏至帝所，由是帝属意京。
又太学博士范致虚，素与左街道录徐知常善，知常
以符水出入元符后殿，致虚深结之，道其平日趣向，
谓“非相京不足以有为。”已而宫妾、宦官合为一词誉
京，遂擢致虚右正言，起京知定州。京欲广宫室，求上
宠媚，召童贯辈五人，风以禁中偪侧之状。贯俱听命。
各视力所致。争以侈丽高广相夸尚。而延福宫景龙
江之役起。浸淫及于艮岳矣。

《蔡卞传》：京以中旨用童贯为陕西制置使，卞言不宜
用宦者，右丞张康国引李宪故事以对，卞曰：“用宪已
非美事，宪犹稍习兵，贯略无所长，异时必误边计。”帝
令中书行之。京于帝前诋卞，卞求去，以天章阁学士
知河南。

《赵良嗣传》：“良嗣本燕人马植，世为辽国大族，仕至光
禄卿。行污而内乱，不齿于人。政和初，童贯出使，道芦
沟，植夜见其侍史，自言有灭燕之策，因得谒。童贯与
语，大奇之，载与归，易姓名曰李良嗣，荐诸朝。”

《郭药师传》药师以奉权贵，宦侍于是誉言日闻，专制
一路，增募兵号三十万而不改左衽，朝论颇以为虑。
亟拜太尉，召入朝，辞不至。帝令童贯行边，阴察其去
就，不然则挟之偕来。贯至燕，药师迎于易州，再拜帐
下。贯避之曰：“汝今为太尉，位视二府，与我等耳，此礼
何为？”药师曰：“太师父也，药师唯拜我父，焉知其他。”贯
释然，遂邀贯视师。至于迥野，略无人迹。药师下马当
贯前，掉旗一挥，俄顷四山铁骑耀日，莫测其数。贯众
皆失色。

《吴时传》：“时降通判鼎州，未赴，提举河东。童贯经略北
方，每访以边事，辄不答。还为大晟典乐，擢中书舍人、
给事中。内侍何䜣谪监衡州酒，犹领节度使，时奏夺
之。”

《老学庵笔记》：徽宗南幸至润，郡官迎驾于西津，及御
舟抵岸，上御棕顶轿子，一宦者立轿傍呼曰：“道君传
语众官，不须远来。”卫士胪传以告，遂退。

童贯既有诏诛之，命御史张达明持诏行，将至南雄
州，贯在焉。达明恐其闻而引决，则不及正典刑，乃先
遣亲事官一人驰往见贯，至则通谒拜贺于庭。贯问
故，曰：“有诏遣中使赐茶药，宣诏大王赴阙，且闻已有河北宣抚之命。”贯问：“果否？”对曰：“今将帅皆晚进，不可
委寄，故主上与大臣熟议，以有威望、习边事无如大
王者，故有此命。”贯乃大喜，顾左右曰：“又却是少我不
得。”明日，达明乃至，诛之。贯既伏诛，其死所忽有物在
地，如水银镜，径三四尺，俄而敛缩不见。达明复命函
贯首自随，以生油水银浸之，而以生牛皮固函。行一
二日，或言胜捷兵有死士，欲夺贯首，达明恐亡之，乃
置首函于竹轿中，坐其上。然所传盖妄也。

童贯平方寇时，受富民献遗，文臣曰“上书可采”，武臣
曰“军前有劳”，并补官，仍许磨勘封赠为官户。比事平，
有司计之，凡四千七百人有奇。

蔡京为太师，赐印，文曰“公相之印”，因自称公相。童贯
亦官至太师，都下人谓之“媪相。”

《沈畸传》：“畸进殿中侍御史。尝经国子监门，有小内侍
从数骑，绝道突过，驺卒追问不为止。台檄诸司捕之
不获。畸曰：‘风宪之地，可但己乎’？”入言之，徽宗下内省
迹治，竟抵罪。

《却扫编》：祖宗时，诸路帅司皆有走马承受公事二员，
一使臣，一宦者，属官也。每季得奏事京师，军旅之外，
他无所预。徽宗朝易名“廉访使者”，仍俾与监司序官，
凡耳目所及皆以闻。于是与帅臣抗礼，而胁制州县，
无所不至，于时颇患苦之。宣和中，先公守北门，有王
褒者，宦官也，来为廉访使者，在辈流中，每以公廉自
喜，且言：素仰先公之名德，极相亲事。会入奏回，传宣
抚问毕，因言：“比具以公治行奏闻，上意甚悦，行召还
矣。”先公退语诸子，意甚耻之。故《谢表》有曰：“老若李鄘，
久自安于外镇；才非萧傅，敢雅意于本朝。”长兄惇义
之文，盖具著先公之意也。

《老学庵笔记》：“宣和中，百司庶府悉有内侍官为承受，
实专其事，长贰皆取决焉。梁师成为秘书省承受，坐
于长贰之上。所不置承受者，三省、密院、学士院而已。
中贵杨戬于堂后作一大池，环以廊庑，扃𫔎周密。每
暑时，设浴具及澡豆之属于池上，乃尽屏人跃入池
中游泳，率移时而出。人莫得窥，然但谓其性喜浴于”
池耳。一日，戬独寝室中，有盗入其室，忽见床上乃一
虾蟆，大可一床，两目如金，光彩射人，盗为之惊仆，而
虾蟆复变为人，乃戬也。起坐握剑问曰：“汝为何人？”盗
以实对。戬掷一银香球与之曰：“念汝迫贫，以此赐汝，
切勿为人言所见也。”盗不敢受，拜而出。后以他事系
开封狱，自道如此。

《宋史苏元老传》：元老，辙之孙，历太常少卿。元老外和
内劲，不妄与人交。梁师成方用事，自言为轼外子，因
缘欲见之，且求其文，拒不答。言者遂论元老，苏轼从
孙，且为元祐邪说。其学术议论，颇仿轼、辙不宜在中
朝，罢为提点明道宫。元老叹曰：“昔颜子附骥尾而名
显，吾今以家世坐累，荣矣。”

《刘安世传》：“安世七谪至峡州羁管，宣和六年，复待制。
梁师成用事，能生死，人心服其贤。求得小吏吴默，常
趋走前后者，使持书来啖以即大用。默因劝为子孙
计，安世笑谢曰：‘吾若为子孙计，不至是矣。吾欲为元
祐全人，见司马光于地下。还其书不答’。”

《闻见后录》：卢立之尚书云：“宣和末，禁中数有变异。夜
久，有巨人呼云：‘我遇人必撤裂之。中官有胆勇者数
辈，相约，俟其出，迫逐之，巨人返走，坠一物，铿然有声，
取视之，乃内帑所藏铁悫头也’。”赵正之云：“禁中旧有
此怪，不出仙韶院，至宣和末，始遍出宫殿中云。”
《宋史王黼传》：黼字将明，开封祥符人。初名甫，后以同
东汉宦官，赐名黼。黼父事梁师成，称为恩府先生，倚
其声焰。睦寇方腊起，黼方文太平不以告，蔓延弥月，
遂攻破六郡。帝遣童贯督秦甲十万始平之，犹以功
转少傅，又进少师。贯之行也，帝全付以东南一事，谓
之曰：“如有急，即以御笔行之。”贯至吴，见民困花石之
扰，众言贼不亟平，坐此耳。贯即命其僚董耘作手诏，
若罪己然，且有罢应奉局之令，吴民大悦。贯平贼归，
黼言于帝曰：“腊之起，由茶、盐法也，而贯入奸言，归过
陛下。”帝怒。贯谋起蔡京以间黼，黼惧。是时，朝廷已纳
赵良嗣之计，结女真共图燕，大臣多不以为可，黼曰：
“南北虽通好百年，然自累朝以来，彼之慢我者多矣。
兼弱攻昧，武之善经也。今弗取，女真必彊，中原故地
将不复为我有。”帝虽向其言，然以兵属贯，命以保民
观衅为上策。黼复折简通诚于贯曰：“太师若北行，愿
尽死力。”时帝方以睦寇故悔其事，及黼一言，遂复治
兵。帝待遇之厚，名其所居阁曰得贤治定，为书亭，堂
榜九，有玉芝产堂柱，乘舆临观之。梁师成与连墙穿
便门往来，帝始悟其交结状。还宫。黼眷顿熄。寻命致
仕。

《陈东传》：东以贡入太学，钦宗即位，率其徒伏阙上书，
论“今日之事，蔡京坏乱于前，梁师成阴谋于后，李彦
结怨于西北，朱勔结怨于东南，王黼、童贯结怨于辽，
金刱开边隙，宜诛六贼，传首四方，以谢天下。”言极愤
切。明年春，贯等挟徽宗东行，东独上书，请追贯还正典刑，别选忠信之人往侍左右。金人迫京师，又请诛
六贼。时师成尚留禁中，东发其前后奸谋，乃谪死。
《老学庵笔记》：“建炎苗、刘之变，内侍遇害至多。有秦同
老者，自扬州被命至荆楚，前一日还行在，尚未得对，
亦死焉。又有萧中道者，日侍左右，忽得罪黜为外郡
监，当前一日出城，遂免。”

《宋史·季陵传》：陵迁中书舍人。建炎三年六月，淫雨，诏
求直言。陵言：“金人累岁侵轶，生灵涂炭，怨气所积。灾
异之来，固不足怪，惟先格王，正厥事，则在我者，其可
忽耶？臣观庙堂无擅命之臣，惟将帅之权太盛；宫阃
无女谒之私，惟宦寺之习未革。今将帅拥兵自卫，浸
成跋扈，苗、刘窃发，勤王之师一至，凌轹官吏，莫敢谁”
何。此将帅之权太盛有以干阳也。宦寺纵横，上下共
愤，卒碎贼手，可为戒矣。比闻复召蓝珪，党与相贺，闻
者切齿。此宦官之习未革，有以干阳也。

《王渊传》：苗傅自负世将，以渊骤用，颇觖望。刘正彦尝
招巨盗丁进，亦以赏薄怨渊，而内侍康履颇用事。及
渊入枢府，傅、正彦以其由宦官荐，愈不平。俟渊入朝，
伏兵杀之，并杀康履，遂成明受之变。

《金安节传》：“安节迁侍讲、给事中，殿院杜莘老论张去
为补外，安节言不可因内侍而去言官。上遂留莘老。
孝宗嗣位，给廷臣笔札，陈当世事。安节请严内降之
科，凡内侍省、御药院、内东门司冗费，一切罢去。上尝
对大臣称其诚实。”

《王十朋传》：十朋轮对言：“今权虽归于陛下，政复出于
多门，是一桧死，百桧生也。杨存中以三衙而交结北
司，以盗大权。汉之祸起于恭、显，王氏之相为终始。唐
之祸起于北军，藩镇之相为表里。今以管军位三公，
利源皆入其门，阴结诸将，相为党援。枢密，本兵之地，
立班甘居其后。子弟亲戚，布满清要。台谏论列，委曲
庇护，风宪独不行于管军之门，何以为国？至若清资
加于哙伍，高爵滥于医门，诸军承受，威福自恣，甚于
唐之监军；皇城逻卒，旁午察事，甚于周之监谤；将帅
剥下赂上，结怨三军；道路捕人为卒，结怨百姓，皆非
治世事。”上嘉纳。戢逻卒，罢诸军承受，更定枢密管军
班次，解杨存中兵权。其言大略施行。

《苗傅传》：“王渊装大船十数，自维扬来杭。杭人相谓曰：
‘船所载皆渊平陈通时杀夺富民家财也’。”内侍省押
班康履颇用事，威福由己出，其徒敓民居，肆为暴横。
傅等恨之曰：“天子颠沛至此，犹敢尔耶！”其党张逵复
激怒诸军曰：“能杀渊及内侍，则人人可富，朝廷岂能
遍罪哉！”三月辛巳，拜王渊同佥书枢密院事。初，渊建
幸杭州议，内侍实左右之。及渊躐跻枢筦，众谓荐由
内侍。傅自负宿将，疾渊骤贵。正彦虽由渊进，渊檄取
所予兵，亦怨之。于是傅积不能平，与王世修、张逵、王
钧甫、马柔吉等谋作乱。钧甫等皆燕人，所将号“赤心
军。”傅部分既定，乃绐渊以临安县有盗，意欲使渊出
其兵于外。康履得黄卷小文书，有“两统制，作‘田’”、“金”字
署卷末，“田”乃苗，金乃刘也。于是颇泄贼谋，以告渊，渊
伏兵天竺。明日，贼党亦伏兵城北桥下，俟渊退朝，诬
以结宦官谋反，正彦手杀渊，以兵围履第，分捕内官，
凡无须者尽杀之，揭渊首，引兵犯阙。中军统制吴湛
守宫门，潜与傅通，导其党入奏曰：“苗傅不负国，止为
天下除害。”知杭州康允之闻变，率从官扣阍，请帝御
楼，百官皆从。殿帅王元大呼圣驾来，傅见黄屋，犹山
呼而拜。帝凭阑呼二贼问故，傅厉声曰：“陛下信任中
官，军士有功者不赏，私内侍者即得美官。黄潜善、汪
伯彦误国，犹未远窜。王渊遇敌不战，因友康履得除
枢密臣，立功多，止作遥郡团练。已斩渊首，更乞斩康
履、蓝”珪、曾择，以谢三军。帝谕以当流海岛，可与军士
归营，且曰：“已除傅承宣使御营都统制，正彦观察使、
御营副都统制。”贼不退，帝问百官计将安出，浙西安
抚司主管机宜文字时希孟曰：“祸由中官，不悉除之，
祸未已也。”帝曰：“朕左右可无给使耶？”军器监叶宗谔
曰：“陛下何惜康履？”遂命吴湛捕履，得于清漏阁承尘
中。傅即楼下腰斩履。

《赵鼎传》：车驾还临安，内侍移竹栽入内，鼎见责之曰：
“艮岳花石之扰，皆出汝曹，今欲蹈前辙耶？”因奏其事，
上改容谢之。

《陈康伯传》：“康伯拜光禄大夫、尚书左仆射。五月，金遣
使贺天申节，出嫚言，求淮汉地。上意雅欲视师，内侍
省都知张去为阴沮用兵，且陈退避策。中外妄传幸
闽、蜀，人情汹汹，右相朱倬无一语，康伯独以为己任，
奏曰：‘金敌败盟，天人共愤。今日之事，有进无退，圣意
坚决，则将士之意自倍。愿分三衙禁旅助襄、汉，待其’”
先发应之。殿中侍御史陈俊卿言当用张浚，且乞斩
去为以作士气。康伯以俊卿振职，奏权兵部侍郎。
《汪澈传》：澈进殿中侍御史。殿帅杨存中久握兵权，内
结阉寺，王十朋、陈俊卿等继论其罪。高宗欲存中护
使去，澈与俊卿同具奏，存中始罢。

《龚茂良传》：茂良迁右正言，会内侍李珂没，赠节度，谥“靖恭。”茂良谏曰：中兴名相如赵鼎，勋臣如韩世忠，皆
未有谥。如朝廷举行，亦足少慰忠义之心。今施于珂
为可惜。竟寝其谥。

《沈与求传》：“内侍冯益请别置御马院，自领其事，又擅
穿皇城便门。与求劾益专恣，请治其罪。”

《颜师鲁传》：“师鲁为监察御史，遇事尽言，无所阿挠。有
自外府得内殿宣引，将补御史阙员，师鲁亟奏：宋璟
召自广州道中，不与杨思勗交一谈。李鄘耻为吐突
承璀所荐，坚辞相位不拜。士大夫未论其才，立身之
节，当以璟、鄘为法。今其人朋邪为迹，人所切齿，纵朝
廷乏才，宁少此辈乎？臣虽不肖，羞与为伍。”命乃寝。
《谭世𪟝传》：世𪟝进给事中兼侍读。内侍喧争殿门，诏
以赎论。世𪟝駮其不恭，因言童贯辈初亦甚微，小恶
不惩，将驯至大患。疏入，同类侧目。

《李纲传》：“纲为参谋官，罢。太学生陈东等诣阙上书，明
纲无罪。军民不期而集者数十万，呼声动地，恚不得
报，至杀伤内侍。帝亟召纲，复为尚书右丞。初，徽宗南
幸，童贯、高俅等以兵扈从。既行，闻都城受围，乃止东
西邮传及勤王之师。道路籍籍，言贯等为变。陈东上
言，乞诛蔡京、蔡攸、童贯、朱勔、高俅、卢宗愿等，议遣聂”
山为发运使，往图之。纲曰：“使山所图果成，震惊太上，
此忧在陛下。万一不果，是数人者挟太上于东南，求
剑南一道，陛下将何以处之？莫若罢山之行，请于太
上，去此数人，自可不劳而定。”上从其言。

《郑玨传》：“玨字致刚，建州人，为谏议大夫。苗傅、刘正彦
等逆乱，玨庭立面折二凶，且谓逆贼凶焰炽甚，非请
外援无可为者。乃上章待罪求去，退见吕颐浩，议兴
复计，太后降诏不允。朱胜非言：玨面折二凶事，拜御
史中丞。时二凶窃威福之柄，肆行杀戮，日至都堂，侵
紊机政。玨言：黄门宦者之设，本以给事内庭供扫除
而已。俾与政事则贪暴无厌，待以兵权则惨毒无已，
皆前世已行之验也。故宦官用事于上，则生人受祸
于下，匹夫力不能胜，则群起而攻之。是以靖康之初，
群起而攻之者庶民也。睿圣皇帝南渡，驻跸未安，群
起而攻之者众兵也。今当痛革前弊，并令选择其人
曾经事任、招权纳宠者，屏之远方，俾无浸淫，以激众
怒，则赏罚之柄，自朝廷出，国势尊矣。仍谕军法便宜，
止行于所辖军伍，其馀当闻之朝廷，付之有司，明正
典刑，所以昭尊君之礼，而全臣子忠义之节也。”疏留
中不出。玨对，请付外行之。

《周执羔传》：“执羔充安恭皇后菆宫按行使，日与阉人
接，卒事未尝交一谈，阉亦服其长者，不怨也。”

《赵汝愚传》：“汝愚迁秘书少监，兼权给事中。内侍陈源
有宠于德寿宫，添差浙西副总管。汝愚言，祖宗以童
贯典兵，卒开边衅，源不宜使居总戎之任。孝宗喜，诏
自今内侍不得兼兵职。”

《陈俊卿传》：“俊卿拜同知枢密院事，镇江军帅戚方刻
削军士，俊卿奏内臣中有主方者，当并惩之。即诏罢
方，以内侍陈瑶、李宗回付大理究赃状。先是，禁中密
旨直下诸军，宰相多不预闻，内官张方事觉，俊卿奏
自今百司承御笔处分事，须奏审方行。从之。既而以
内诸司不乐收前命，俊卿言张方、王琪事，圣断已明”，
忽谕臣曰：“禁中取一饮一食，必待申审，岂不留滞？臣
所虑者，命令之大，如三衙发兵，户部取财，岂为宫禁
细微事？臣等备数出内，陛下命令耳。凡奏审欲取决
陛下，非臣欲专之，且非新条，申旧制耳。已行复收，中
外惶惑，恐小人以疑似激圣怒。”上曰：“朕岂以小人言
疑卿等耶？”

《彭龟年传》：“龟年进秘书郎，兼嘉王府直讲。光宗尝亲
郊，值暴风雨感疾，大臣希得进见。久之疾平，犹疑畏
不朝重华宫。龟年以书谯赵汝愚，且上疏言：寿皇之
事，高宗备极子道，此陛下所亲睹也。况寿皇今日止
有陛下一人，圣心拳拳，不言可知。特遇过宫日分，陛
下或迟其行，则寿皇不容不降免到宫之旨。盖为陛
下辞责于人，使人不得以窃议陛下其心非不愿陛
下之来。自古人君处骨肉之间，多不与外臣谋而与
小人谋之，所以交斗日深，疑隙日大。今日两宫，万万
无此。然臣所忧者，外无韩琦、富弼、吕诲、司马光之臣，
而小人之中已有任守忠者在焉，惟陛下裁察。”又言：
“使陛下亏过宫定省之礼，皆左右小人间谍之罪。宰
执侍从但能推父子之爱，调停重华；台谏但能仗父
子之义，责望人主。至于疑间之根，盘固不去，曾无一
语及之。今内侍间谍两宫者固非一人，独陈源在寿
皇朝得罪至重，近复进用，外人皆谓离间之机必自
源始。宜亟发威断，首逐陈源，然后肃命銮舆，负罪引
慝，以谢寿皇，使父子”欢然，宗社有永。顾不幸欤居亡
何，光宗朝重华，都人欢悦。寻除起居舍人，入谢，光宗
曰：“此官以待有学识人，念非卿无可者。”龟年述祖宗
之法为《内治圣鉴》以进，光宗曰：“祖宗家法甚善。”龟年
曰：“臣是书大抵为宦官女谒之防，此曹若见，恐不得
数经御览。”光宗曰：“不至是《汤汉传》汉。改秘书少监。疏论比“年董宋臣声焰薰灼，
其力能去台谏，排大臣，结连凶渠，恶德参会，以致兵
戈相寻之祸。陛下灼见其故，斥而远之，臣意其影灭
而迹绝矣。岂料夫阴消而再凝，冰解而骤合，既得自
便，即图复用。以其罪戾之馀，一旦复使之出入壸奥
之中，给事宗庙之内，此其重干神人之怒，再基祸乱
之源，上下惶惑，大小切齿，而陛下方为之辨明，大臣
方与之和解，臣窃重伤，此过计也。自古小人复出，其
害必惨，将逞其愤怨，啸其俦伍，颠倒宇宙。陛下之威
神有时而不得以自行，甚可畏也。”乞休致，擢太常少
卿。

《洪天锡传》：“天锡拜监察御史兼说书，累疏言天下之
患三：宦官也，外戚也，小人也。”劾董宋臣、谢堂、厉文翁、
章五上出关待罪诏。“二人已改命宋臣续处之，天锡
言：‘臣留则宋臣去，宋臣留则臣当斥，愿早赐裁断’。”越
月，天雨土。天锡以其异为蒙，力言阴阳、君子小人之
所以辨。又言修内司之为民害者，蜀中地震，浙、闽大
水。又言：“上下穷空，远近怨疾，独贵戚巨阉享富贵耳。
举天下穷且怨，陛下能独与数十人者共天下乎？”会
吴民仲大论等列愬宋臣，夺其田，天锡下其事有司，
而御前提举所移文，谓田属御庄，不当白台，仪鸾司
亦牒常平，天锡谓：“御史所以雪冤，常平所以均役，若
中贵人得以控之，则内外台可废，犹为国有纪纲乎？”
乃申劾宋臣并卢允升，而枚数其恶，上犹力护之。天
锡又言：“修内司供缮修而已。比年动曰：‘御前奸赃之
老吏，迹捕之凶渠，一窜名其间，则有司不得举手。狡
者献谋，暴者助虐，其展转受害者皆良民也。愿毋使
史臣书之曰：‘内司之横自今始’’。”疏上至六七，最后请
还御史印，谓明君当“为后人除害，不当留患以遗后
人。今朝廷轻给舍台谏，轻百司庶府，而北司独重，仓
卒之际，臣实惧焉。”言虽不果行，然终宋世，阉人不能
窃弄主威者，皆天锡之力，而天锡自是去朝廷矣。
《牟子才传》：正月望，召妓入禁中，子才言此皆董宋臣
辈坏陛下素履。及权兵部侍郎，屡辞。帝不允，升同修
国史、实录院同修撰。御史洪天锡劾宋臣文翁及谢
堂等，不报出关，子才请行其言，文翁别与州郡，堂自
请外补，宋臣自请辞内辖职，而宋臣录黄竟不至院，
盖惧子才复有言也。子才权工部侍郎时，丁大全与
董宋臣表里浊乱朝政，子才累疏辞归。初，子才在太
平建李白祠，自为《记》曰：“白之斥，实由高力士”激怒妃
子，以报脱靴之憾也。力士方贵倨，岂甘以奴隶自处
者？白非直以气陵亢而已，盖以为扫除之职固当尔，
所以反其极重之势也。彼昏不知，顾为逐其所忌，力
士声势益张，宦官之盛，遂自是始。其后分提禁旅，蹀
血宫庭，虽天子且不得奴隶之矣。又写力士脱靴之
状，为之赞而刻诸石，属有拓本遗宋臣，宋臣大怒，持
二碑泣愬于帝。

《文天祥传》：“大元兵伐宋，宦者董宋臣说上迁都，人莫
敢议其非者。天祥时入为宁海节度判官，上书乞斩
宋臣以一人心。不报，即自免归。后稍迁至刑部郎官，
宋臣复入为都知，天祥又上书极言其罪，亦不报，出
守瑞州。”

《西湖志馀》：癸丑元夕，上呼妓入禁中，有唐安安者，歌
色绝伦，帝爱幸之。侍郎牟子才奏曰：“此皆董宋臣辈
引诱，坏陛下三十年自修之操。”上令丁大全谕旨曰：
“纳忠不妨，但勿散副本可也。”子才又作《高力士脱靴
图》，有与宋臣善者，拓本以遗之。宋臣大怒，持入谓上
曰：“牟某在当涂骂官家。”上视其图，笑曰：“乃骂汝，非骂
我也。”宋臣曰：“彼谓陛下为明皇，阎妃为太真，臣为力
士，而以太白自居。”自此上不悦。

董宋臣始为小黄门，稍进东头供奉官，极善奉迎，如
樱桃宴。即于樱桃未出时，遣人往越州买得百颗，奏
曰：“请宴樱桃，如赏荷花。”即取西马塍盆荷，置之大池
中，云锦炯然，明日复还之。理宗一日叹曰：“宫女翠花
俱散矣。”宋臣不数日即进翠花数千枝，盖先铺翠叶，
匣贮以待上命。正月十四夜，蒋安礼进竹丝灯，其明
过于栅子灯。上大喜。宋臣奏曰：“明日臣亦献此灯。”安
礼退而笑曰：“吾经年乃成，岂一夕可办。”时有广商贩
布竹至杭，宋臣即买数疋，剪以为灯，顷刻而成，细而
且薄。安礼骇服。其多智如此。宋臣日进用事，内侍之
势益张。丁大全作相，与宋臣表里，复以庙堂之力助
之，有司奉行惟谨，修内司十百为曹，望青采斫，虽勋
旧之冢亦不免焉。一日内宴，杂剧一人专打锣，一人
扑之，曰：“今日排当，不奏他乐，丁丁董董不已，何也？”曰：
“方今事皆丁董，吾安得不丁董？”

《金史赵鉴传》：鉴摄行台左司郎中。行台宰相欲以故
宋宦者权都水监，鉴曰：“误国阉竖，汴人视为寇仇，付
以美官，将失人望。”遂不用。

《高桢传》：桢封河内郡王。海陵至中京，桢警夜严肃。有
近侍冯僧家奴李街喜等，皆得幸海陵，尝夜饮干禁，
桢杖之濒死，由是权贵皆震慑《巨构传》：大定中，诏构与近臣同经营香山行宫及佛
舍。其近臣私谓构曰：“公今之德人，我欲举奏公行，将
大任矣。”构辞之。

《章宗本纪》：“中侍石抹阿古误带刀入禁门，罪应死。”诏
杖八十。

《裴满亨传》：“亨擢监察御史，内侍梁道儿恃恩骄横，朝
士侧目，亨劾奏其奸。”

《承晖传》：承晖知大兴府事，宦者李新喜有宠用事，借
大兴府妓乐，承晖拒不与，新喜惭，章宗闻而嘉之。
《元妃李氏传》：大定八年冬十一月乙卯，章宗大渐，卫
王未发，元妃与黄门李新喜议立卫王，使内侍潘守
恒召之。守恒颇知书，识大体，谓元妃曰：“此大事当与
大臣议。”迺使守恒召平章政事完颜匡。匡显宗侍读，
最为旧臣，有征伐功，故独召之。匡至，遂与定策，立卫
王。

《卫绍王本纪》：胡沙虎以兵入宫，尽逐卫士，代以其党，
自称监国都元帅。癸巳，逼上出宫，以素车载至故邸，
以武卫军二百人锢守之。尚宫左夫人郑氏为内职，
掌宝玺。闻难，端居玺所待变。胡沙虎遣黄门入收玺。
郑曰：“玺，天子所用。胡沙虎人臣取，将何为？”黄门曰：“今
天时大变，主上犹且不保，况玺乎？御侍当思自脱计。”
郑厉声骂曰：“若辈宫中近侍，恩遇尤隆。君难不以死
报之，反为逆竖夺玺耶！我死可必，玺必不与。”遂瞑目
不语。

《完颜讹可传》：刘祈曰：“金人南渡之后，近侍之权尤重。
盖宣宗喜用其人以为耳目，伺察百官，故奉御辈采
访民间，号‘行路御史。或得一二事即入奏之，上因责
台官漏泄，皆抵罪。又方面之柄，虽委将帅，又差一奉
御在军中，号曰‘监战’。每临机应变，多为所牵制，遇敌
辄先奔，故师多丧败’。”

《抹撚尽忠传》：尽忠为平章政事，奏应奉翰林文字完
颜素兰可为近侍局。宣宗曰：“近侍局例注本局人及
宫中出身，杂以他流，恐或不和。”尽忠曰：若给使左右，
可止注本局人。既令预政，固宜慎选。宣宗曰：“何谓预
政？”尽忠曰：中外之事得议论访察，即为预政矣。宣宗
曰：自世宗、章宗朝许察外事，非自朕始也。如请谒营
“私，拟除不当，台谏不职，非近侍体察，何由知之？”尽忠
乃谢罪。参政德升继之曰：“固当慎选其人。”宣宗曰：“朕
于庶官，曷尝不慎，有外似可用而实无才力者视之，
若忠孝而包藏悖逆者。蒲察七斤以刺史立功，骤升
显贵，辄怀异志。蒲鲜万奴委以辽东，乃复肆乱。知人
之难如此，朕敢轻乎？”众以蒲察五斤“为公干，乃除副
使；众以斜烈为淳直，乃用为提点。若乌古论、石虎，乃
汝等共举之，朕岂不尽心哉！”德升曰：“比来访察开决
河堤，水损田禾等，覆之皆不实。”上曰：“朕自今不敢问
若辈，外间事皆不知朕干何事，但终日默坐，听汝等
所为矣。方朕有过，汝等不谏，今乃面讦，此岂为臣之
义哉！”德升亦谢罪，纥石烈执中之诛，近侍局尝先事
启之，遂以为功，阴秉朝政，高琪托此辈以自固。及尽
忠，德升面责，愈无所忌。未几，德升罢相，尽忠下狱。自
是以后，中外蔽隔，以至于亡。

《蒲察官奴传》：官奴参知政事，内局令宋乞奴与奉御
吾古孙爱实、纳兰扢答、女奚烈完出密谋诛官奴，上
亦决意欲诛之，遂与内侍宋乞奴、处置令裴满抄合，
召宰相议事。完出伏照碧堂门间。官奴进见，上呼“参
政”，官奴即应，完出从后刺其肋，上亦拔剑斫之，官奴
中创，投城下以走。完出叱扢答、爱实追杀之。乞奴、爱
实、扢答皆授节度使，世袭千户。

《元史耶律楚材传》：有二道士争长，互立党与。“其一诬
其仇之党二人为逃军，结中贵及通事杨惟忠，执而
虐杀之。楚材按收惟忠，中贵复诉楚材违制。帝怒，系
楚材。既而自悔，命释之。”

《显宗传》：“显宗戒其近侍太不花曰：‘朝廷以藩屏寄我，
事有不逮，正在汝辈辅助。其或依势作威，不用我命，
轻者论遣，大者奏闻耳。宜各慎之，使百姓安业，主上
无北顾之忧，则予与卿等亦乐处于此，乃所以报国
家也’。”

《廉希宪传》：有内侍传旨入朝堂，言某事当尔，希宪曰：
“此阉宦预政之渐，不可启也。”遂入奏，杖之。

《仁宗本纪》：詹事王约启事，二宦者侍侧。帝问：“自古宦
官坏人家国有诸？”约对曰：“宦官善恶皆有之，但恐处
置失宜耳。”帝然之。